Ելենա Յամպոլսկայա

Ելենա Ալեքսանդրովնա Յամպոլսկայա (, ), ռուս լրագրող, գրող և թատերական քննադատ։ 2011 թվականից «Կուլտուրա» թերթի գլխավոր խմբագիր։ ՌԴ Դաշնային ժողովի Պետական դումայի ազգությունների գործերով զբաղվող կոմիտեի նախագահի տեղակալ։

Կենսագրություն 
Ելենա Յամպոլսկայան ծնվել է 1971 թվականին Մոսկվայում։ 1993 թվականին ավարտել է Ռուսաստանի թատերական արվեստի համալսարանի թատերագիտական ֆակուլտետը։ Ինստիտուտում սովորելու տարիներին աշխատել է «Սովետսկայա կուլտուրա» թերթի թատերական բաժնում։ 1994 թվականին սկսել է աշխատել որպես թղթակից, այնուհետև որպես տեսաբան՝ «Իզվեստիա» թերթում, որտեղից հեռանալուց հետո գլխավորել է «Իզվեստիա»-ի նախկին գլխավոր խմբագիր Իգոր Գոլեմբիովսկու «Ռուսկի կուրիեր» և «Նովիե Իզվեստիա» պարբերականների մշակութային բաժինները։ 2005-2006 թվականներին եղել է ամենամսյա «Տեատրալ» թատերական թերթի գլխավոր խմբագիրը։

2006 թվականին, երբ «Իզվեստիա»-ն ունեցավ նոր գլխավոր խմբագիր՝ Վլադիմիր Մամոնտովը, վերադարձել է թերթ։ «Իզվեստիա»-ում աշխատել է որպես մշակութային բաժնի ղեկավար, գլխավոր խմբագրի տեղակալ։ Արամ Գաբրելյանովի՝ «Իզվեստիա»-ի տնօրենների խորհրդի նախագահ նշանակվելուց հետո, որի արդյունքում բազմաթիվ լրագրողներ հեռացան աշխատանքից, պահպանեց գլխավոր խմբագրի տեղակալի պաշտոնը։ Մամուլը նշել է, որ «Իզվեստիա»-ում աշխատելու տարիներին Յամպոլսկայան բազմիցս իր աջակցությունն է արտահայտել Նիկիտա Միխալկովին, մի շարք դրական գրախոսականներ է հրապարակել նրա ֆիլմերի մասին, իսկ վերջինիս չարակամներին համեմատել նացիստների հետ։

«Կուլտուրա» թերթի ղեկավար 
2011 թվականի դեկտեմբերին Ելենա Յամպոլսկայան նշանակվել է «Կուլտուրա» թերթի գլխավոր խմբագիր․ նշանակումից 2 ամիս առաջ թերթը ֆինանսական պատճառներով դադարել էր լույս տեսնել։ Պարբերականի նախկին գլխավոր խմբագիր Յուրի Բելյավսկու խոսքերով՝ իրեն աշխատանքից ազատելուց առաջ թերթի բաժնեմասերը գնվել են Ն․ Միխալկովի հետ կապված կազմակերպությունների կողմից։ ԶԼՄ-ները նաև գրել են, որ Միխալկովը հնարավոր է դարձել է պարբերականի նոր ներդրողը։ Յամպոլսկայան ժխտել է Միխալկովի՝ թերթի սեփականատերը լինելու փաստը, իսկ ավելի ուշ խոստովանել, որ «Կուլտուրա»-ն ֆինանսավորվում է մի քանի հիմնադրամների կողմից, որոնցից որոշների հետ կապված է նաև Միխալկովը։

Գլխավորելով պարբերականը՝ Յամպոլսկայան Բելյավսկու ղեկավարությամբ հրատարակվող «Կուլտուրա»-ն անվանել է «հրեշային», իսկ թերթի ինքնին անվանումը՝ իներտ և ձանձրալի․ «նորմալ մարդը, կրպակում տեսնելով «Կուլտուրա» անվամբ մի անհայտ թերթ, ամենայն հավանականությամբ չի գնի այն»։ Յամպոլսկայան հայտարարել է, որ իր ղեկավարությամբ թերթը կընդլայնի իր շրջանակները, որի մեջ կմտնեն հանրային խնդիրները, կրոնը և ժամանցը։ 2012 թվականի հունվարին թարմացված «Կուլտուրա» թերթը սկսեց թողարկվել նոր ենթավերնագրերով՝ «Ռուսական Եվրասիայի հոգևոր տարածությունը»։ Ելենա Յամպոլսկայան համարում է, որ թարմացված «Կուլտուրա»-ն «ամենագեղեցիկ թերթն է երկրում»։

Յամպոլսկայայի նշանակումից հետո թերթից հեռացան Իրինա Կուլիկը, Դմիտրի Մորոզովը, Դարիա Բորիսովան, Գեորգի Օսիպովը և մի շարք այլ լրագրողներ՝ ի նշան նրա վարած քաղաքականության հետ անհամաձայնության։ Յամպոլսկայան հայտարարել է, որ ինքն է աշխատանքից հեռացրել աշխատակիցներին՝ մասնագիտական անպիտանիության պատճառով։ Հեռացված աշխատակիցներին փոխարինելու եկան այլ պարբերականների լրագրողներ՝ հիմնականում «Իզվեստիա»-ից։ Յամպոլսկայայի խոսքերով՝ աճել է պարբերականի տպաքանակը, որը նա կապում է այն բանի հետ, որ թերթն արգելում է նույնասեռականների քարոզը․ «Մեզ այժմ անվանում են հոմոֆոբ թերթ։ Սակայն մենք շարունակում ենք հարթել մեր գիծը, իսկ այդ նյութերն ամենաընթերցվողների շարքից են»։ Գլխավոր խմբագրի պաշտոնում Յամպոլսկայան խնդիր է տեսնում «Կուլտուրա»-ն դարձնել երկրում հանրային բարքերի ստեղծող։

Գրական գործունեություն 
Ելենա Յամպոլսկայան մի քանի գրքերի հեղինակ է, որոնք նվիրված են թատրոնին և դերասաններին՝ «12 սյուժե սիրո և թատրոնի մասին», «Ելենա Մայորովան և նրա դևերը», «Օլեգ Տաբակովին փնտրելով»։ Յամպոլսկայան եղել է նաև Արխիմանդրիտ Տիխոնի (Շևկունովի) «Ոչ սուրբ սրբերը» գրքի խմբագիրը։

2004 թվականին լույս է տեսել Յամպոլսակայայի «Гимн настоящей стерве, или Я у себя одна» գիրքը, որն օրագիր է, որտեղ հեղինակը նկարագրում է իր անձնական պատմությունը և փորձում է գլուխ հանել իր խնդիրներից, այդ թվում և սեռական։

Հանրային գործունեություն 
Ելենա Յամպոլսկայան ՌԴ նախագահի մշակույթի և արվեստի գծով խորհրդի նախագահության անդամ է, Ռուսաստանի կինեմատոգրաֆիստների միության քարտուղարը, ՌԴ պաշտպանության նախարարության Հանրային խորհրդի անդամ։

2013 թվականին Յամպոլսկայան առաջարկել է ստեղծել Լրագրողների միությանն այլընտրանքային միություն՝ ռուսամետ և հայրենասեր ԶԼՄ-ի համար։

2016 թվականի փետրվարի 6-ին ընդգրկվել է «Միասնական Ռուսաստան» կուսակցության ղեկավար մարմնի Գերագույն խորհրդի կազմում։ 2016 թվականի աշնանը խորհրդարանական ընտրություններում գլխավորել է Միասնական Ռուսաստանի՝ Չելյաբինսկի մարզային ցուցակը։ 2016 թվականի ամռանը ընդգրկվել է «Միասնական Ռուսաստանի» նախընտրական շտաբում, որտեղ եղել է մշակույթի պատասխանատուն։

Հայացքներ 
Յամպոլսկայան ընդգծում է, որ ուղղափառ է և համարում, որ «Ռուսաստանը կարող է անդունդից հետ պահել երկու ուժ։ Առաջինը կոչվում է Աստված։ Երկրորդը՝ Ստալին»։ Ըստ նրա՝ Ռուս Ուղղափառ եկեղեցու քննադատումը պատվեր է, իսկ Կիրիլ պատրիարքին «Արծաթե կրկնակոշիկ» հումորային մրցանակ շնորհելը՝ հավասարազոր է մանկասպանությանը։ 2013 թվականին Յամպոլսկայան «Կուլտուրա» թերթում հոդված է գրել Իոսիֆ Ստալինի մասին (Դժվար է լինել աստված), որտեղ հայտարարել է, որ վերջինս «իրենց է ուղարկվել, որպեսզի Ռուսաստանը պահպանվի համաշխարհային քարտեզի վրա»։

Ֆուկուսիմայի ատոմակայանի վթարից հետո, որը Ճապոնիայի պատմության մեջ ուժեղագույն երկրաշարժի արդյունք էր, որին հետևեց ցունամի, Յամպոլսկայան հայտարարեց․ «Տուժածների հանդեպ կարեկցանքի այնքան արցունք չեն լցվում մեր աչքերը և գիտակցությունը, որպեսզի մենք դադարենք նկատել ակնհայտ բաները․ Աստված պահպանում է Ռուսաստանն արտաքին «գրոհներից»։ Խորհուրդ չի տրվում ստորացնել Ռուսաստանին։ Դրա ապացույցներն այնքան տպավորիչ են, որ ուղղակի շշմեցնող է»։

Ելենա Յամպոլսական ենթադրում է, որ անհրաժեշտ է փոխել «երկրի մշակութային էլիտան»․ «Մենք պետք է հայտարարենք մշակութային նոր կոչ։ Ես դա հասկացա, երբ մշակութային գործիչների մի մասը սկսեց աջակցել «Pussy Riot»-ին»։ Պետք է շրջաններից մարդիկ կանչել, նրանց ճիշտ ուղղորդել, այնուհետև նրանց աստղեր դարձնել»։

2017 թվականի նոյեմբերի 6-ին Ռոսիա 1 հեռուստաալիքի թոք շոուի ժամանակ կոչ է արել երկրում մոբիլիզացիոն ռեժիմ մտցնել, գանգատվել է այն բանից, որ Խորհրդային Միությունը տնտեսության մոբիլիզացիոն բնույթը փոխել է խաղաղ կյանքի հետ՝ բառացիորեն «ջինսերի և մաստակի հետ»։

Մրցանակներ 
 «Չայկա»
 «Իսկրա»
 Ռուսաստանի դերասանների միության պատվավոր մրցանակ՝ «Գիտության, մշակույթի և արվեստի զարգացման մեջ ունեցած ներդրման համար»

Նշումներ

Ծանոթագրություններ

Գրականություն 
 
 
 
 
 Елена Ямпольская. О культуре и не только. — М.: Городец, 2016. — 592 с. — 4000 экз. ISBN 978-5-90681-542-2

Արտաքին հղումներ 
 
 
 Евгений Богачков. Принципы или карьера? // Литературная Россия, 2016, № 19

Լրագրողներ այբբենական կարգով
Ռուս լրագրողներ
21-րդ դարի ռուս գրողներ
Մոսկվացի գրողներ
Ռուս թատերական քննադատներ
Ռուս գլխավոր խմբագիրներ
Ռուսաստանի թատերական արվեստի ինստիտուտի շրջանավարտներ
«Իզվեստիա» թերթի լրագրողներ
«Կուլտուրա» թերթի աշխատակիցներ
«Միասնական Ռուսաստան» կուսակցության անդամներ
Ռուսաստանի կինեմատոգրաֆիստների միության անդամներ